Matrieksertifikaat beslis nog iets werd(Foto: Maroela Media) Vanjaar se skoolverlaters kan gerus wees dat hul swaarverdiende Nasionale Senior Sertifikaat (NSS) nog iets werd is. Dié sertifikaat word steeds internasionaal erken en is gelykstaande aan Cambridge International se sogenaamde AS-vlakke terwyl die Onafhanklike Eksamenraad (IEB) se Nasionale Senior Sertifikaat- eksamen (NSS) gelykstaande aan die A-vlakke is. Die klas van 2022 het ŉ slaagsyfer van 80,1% behaal – ŉ besonder en vir sommige verrassende prestasie aangesien dié groep die ergste deur die Covid-19-pandemie én beurtkrag geraak is. Dít terwyl 288 000 (38,4%) van verlede jaar se matrieks toelating ontvang het om by ’n universiteit te gaan studeer. Diegene wat egter nié met matriekvrystelling geslaag het nie, het steeds verskeie opsies, sê dr. Celia Booyse, bestuurder van programontwikkeling en gehalteversekering by Akademia, tydens Maroela Media se jongste regstreekse gesprek. “Dit is nie die einde van die wêreld indien ’n leerder nié vrystelling behaal nie. Daar is baie opsies daar buite, veral opsies ten opsigte van beroepsgerigte kwalifikasies. Ouers moet besef hulle hoef nie teen ’n universiteit vas te kyk nie.” Indien ’n leerder ’n sekere vak gedruip het, is daar altyd ook sogenaamde tweedekans-opsies om hul punte te verbeter of hul vraestelle te laat hermerk. Ander opsies sluit in FET-kolleges. “Daar sal iets wees vir die kind wat wil,” beaam Hugo Vermeulen, hoof van opleiding by die Solidariteit Skoleondersteuningsentrum (SOS). Vermeulen glo boonop te veel leerders ontvang matriekvrystelling. Sowat 100 000 meer matrikulante ontvang deesdae toelating tot universiteitstudies sedert vereistes in 2018 aangepas is. (Argieffoto: Maroela Media) Hy is bevrees daar is nie genoeg plek vir al hierdie leerders nie terwyl baie van hulle waarskynlik nie in staat is om hul graad op universiteit binne drie jaar te slaag nie, sê Vermeulen. Gevaarligte flikker Die kenners het tydens die gesprek gemeen die jongste matriekuitslae is “minder geloofwaardig” wanneer dit met ander jare vergelyk word. Vermeulen sê hy was geskok deur die hoë slaagsyfer aangesien verlede jaar se matrieks weens die pandemie en beurtkrag ’n “goeie verskoning” gehad het om slegter te vaar. Hy vermoed dus daar het ’n mate van manipulasie plaasgevind wat leerders se punte betref. Booyse het egter daarop gewys dat daar ŉ behoorlike stelsel is wat die aanpas van punte of standaardisering daarvan betref en verduidelik dat ’n “tegniese, wetenskaplike en hoogs gespesialiseerde proses” gevolg word om gelykmatigheid te verseker. Martin Botha, hoof by Hoërskool Montana, sê die gehalte van dié skool se matriekuitslae het ten spyte van die uitdagings op leerders se pad, verbeter. Hy sê dat die matriekklas van 2022 dalk in gr. 10 en 11 ’n verkorte kurrikulum gevolg het weens die Covid-19-pandemie, maar nié in gr. 12 nie. “Hierdie groep het nie ŉ verkorte kurrikulum gehad nie en het ’n volwaardige eksamen geskryf.” Vermeulen is bekommerd dat sommige provinsies al beter vaar terwyl ander provinsies se uitslae jaarliks naastenby dieselfde bly. “Hoe is dit moontlik dat net sekere provinsies sulke ongelooflike stygende slaagsyfers het?” vra Vermeulen. KwaZulu-Natal se slaagsyfer het sedert 2016 met 18,2% verbeter. “Dit is merkwaardig om die minste te sê aangesien ander provinsies soos Gauteng en die Wes-Kaap se syfers basies dieselfde gebly het,” sê Vermeulen. Daar heers ook kommer oor die duisende leerders wat verlede jaar geregistreer het vir die matriekeindeksamen, maar nooit gaan skryf het nie. Dit is egter verblydend dat daar verlede jaar 15 minder skole was wat ’n slaagsyfer van minder as 20% behaal het, terwyl baie meer skole ’n slaagsyfer van bo 80% behaal het. Vir die eerste keer in jare het meer leerders ook wiskunde as vak geneem vergeleke met vorige jare. Ouers van jonger leerders word nou aangeraai om erns te maak met hul kind se keuse van skool en vakke en te kyk na skole wat sagtevaardighede ontwikkel. “Dan gaan jou kind baie beter voorbereid wees vir die lewe daar buite; hier in Suid-Afrika en die res van die wêreld,” sê Vermeulen. Regstreekse gesprek: Is ŉ matrieksertifikaat nog iets werd? Regstreekse gesprek: Is ŉ matrieksertifikaat nog iets werd?Elaine Krige, Maroela Media se nuusredakteur, gesels met Hugo Vermeulen, hoof van opleiding by die SOS, Martin Botha, hoof by Hoërskool Montana, en dr. Celia Booyse, bestuurder van programontwikkeling en gehalteversekering by Akademia, oor die uitslae en wat matrikulante se opsies vir die toekoms is.Maak jy in dié tyd staat op Maroela vir betroubare, gebalanseerde nuus en gesprekke wat jou ingelig hou soos hierdie een? Maak 'n finansiële bydrae om Maroela te help om hiermee vol te hou. Besoek https://maroelamedia.co.za/donasies/ om meer te lees oor hoe jy Maroela kan ondersteun. Posted by Maroela Media on Tuesday, January 24, 2023